Pasaulinė COVID-19 pandemija ir su ja susijęs socialinių kontaktų ir kelionių ribojimas padarė didelį poveikį programos „Pericles“ įgyvendinimui 2021 m. Dėl to kai kurie veiksmai, kurie turėjo būti vykdomi fiziškai, buvo transformuoti į skaitmeninius arba mišrius veiksmus, taip išlaikant veiksmingą programos įgyvendinimą.

Pažymėtina, kad Italija, Vokietija ir Ispanija – nuo eurų padirbinėjimo labiausiai kenčiančios valstybės narės – šiemet vėl gavo programos „Pericles“ dotacijas. Be to, 2021 m. dotacijas pagal programą gavo ir Portugalija. Visomis jų pastangomis stiprinama euro apsauga, o tai naudinga visoms kitoms valstybėms narėms.

Iš programos įgyvendinimo rezultatų matyti, kad valstybės narės ir Komisija yra tvirtai įsipareigojusios saugoti eurą nuo padirbinėjimo. Kovos su eurų padirbinėjimu ekspertų grupės (angl. ECEG) susitikimuose vykusių diskusijų daugiametės strategijos klausimais pastangomis pavyko įsipareigoti 2021 m. skirti 100 % viso biudžeto. Pagal programą įsipareigota finansuoti iš viso 9 projektus. Pagal valstybių narių kompetentingų institucijų pateiktas paraiškas sėkmingai skirtos penkios dotacijos. Be to, finansuoti keturi Komisijos veiksmai, iš kurių du yra administracinio pobūdžio, t. y. programos „Pericles 2020“ galutinio vertinimo tyrimas ir įsipareigojimas padengti metines išlaidas, susijusias su vien elektroninės (bepopierės) dotacijų valdymo sistemos „eGrants“ naudojimu.

·visapusišką veiksmų, kuriems skirtos keturios dotacijos, įgyvendinimą valstybėse narėse: šiuos veiksmus fiziniu, skaitmeniniu arba mišriu formatu įgyvendino atitinkamai Kroatija, Ispanija, Bulgarija ir Italija;

·dalinį veiksmų, kurioms skirtos dvi dotacijos, įgyvendinimą valstybėse narėse: šiuos veiksmus iš dalies mišriu formatu (vyko skaitmeninė sesija, o fizinė konferencija dar turi įvykti) įgyvendino atitinkamai Portugalija ir Nyderlandai;

·visapusišką keturių Komisijos viešųjų pirkimų formos veiksmų įgyvendinimą.

Pirmiau nurodytus veiksmus sudaro penkios konferencijos, du techniniai mokymai, vieni darbuotojų mainai, galutinio programos „Pericles 2020“ vertinimo tyrimas ir priemonės „eGrants“ priežiūros mokestis (taip pat žr. 2 skirsnį). Turimais duomenimis, minėtuose veiksmuose dalyvavo 482 ekspertai.

III ir IV diagramos. Programos dalyvių kilmė ir profesinė kvalifikacija (veiksmai, įgyvendinti 2021 m., žr. II priedą)

Pagal kilmę dalyviai yra iš 54 šalių. Dauguma mokymo dalyvių (75 %) yra iš Europos: iš euro zonai priklausančių valstybių narių – 40 %, dalyvių iš euro zonai nepriklausančių valstybių narių padaugėjo iki 19 % , o iš ES nepriklausančių Europos valstybių – 16 %; 14 % mokymo dalyvių yra iš Lotynų Amerikos. Galiausiai 7 % dalyvių atstovauja Europos institucijoms, 2 % yra iš Afrikos ir Artimųjų Rytų, o 2 % – iš kitų regionų.

Pagal profesinę kvalifikaciją 32 % visų dalyvių yra policijos pajėgų darbuotojai. Toks aktyvus jų dalyvavimas paaiškinamas tuo, kad policijos institucijoms tenka pirmosioms kovoti su eurų padirbinėjimu, o tarp dalyvaujančių policijos darbuotojų yra ir tyrėjų, ir techninių darbuotojų. Tačiau policijos institucijų darbuotojai pirmą kartą per programos „Pericles“ įgyvendinimo laikotarpį nebuvo didžiausia dalyvių grupė. Kitų kategorijų dalyviai sudaro 68 % visų dalyvių, o nacionalinių centrinių bankų ekspertai sudaro 36 %, taigi yra didžiausia dalyvių grupė. Taip yra todėl, kad 2021 m. įgyvendinant keletą didelių veiksmų daugiausia dėmesio skirta centrinių bankų dalyvavimui.

Taip pat aktyviai dalyvauja teismų sistemos atstovai (11 %), finansų sektoriaus atstovai (4 %), finansų ir vidaus reikalų ministerijos (3 %), muitinės (2 %), komerciniai bankai (3 %) ir monetų kalyklos (2 %). Galiausiai pažymėtina, kad įgyvendinant Komisijos veiksmą „Trečiasis „Platforma 1210“ susitikimas“ penktus metus aktyviai dalyvauja monetų rūšiavimo įrangos pramonės atstovai (4 %), o tai dar kartą patvirtina, kad privatusis sektorius yra svarbus suinteresuotasis subjektas kovojant su padirbinėjimu.

Taigi programos įgyvendinimas atitinka tarpvalstybinius ir daugiadalykius programos aspektus, kaip reikalaujama pagal Reglamentą (ES) Nr. 331/2014, o diversifikavimo lygis yra aukštas.

Svarbiausi įgyvendinimo aspektai 2021 m.

2021 m. pagal programą pavyko išlaikyti ir toliau stiprinti tvirtą regioninį tarptautinį bendradarbiavimą Pietryčių Europoje ir Lotynų Amerikoje.

·2021 m. įgyvendinti keli programos „Pericles“ veiksmai, kuriais visų pirma siekta skatinti ir palaikyti glaudų Pietryčių Europos šalių kompetentingų nacionalinių institucijų bendradarbiavimą. Be kita ko, vyko darbuotojų mainai, kuriuos organizavo Italijos „Comando Carabinieri Antifalsificazione Monetaria“ (CCAFM), ir konferencija, kurią organizavo Bulgarijos prokuratūra, pradėjusi ir tęsusi teisminį bendradarbiavimą su Rytų Balkanų ir Juodosios jūros regiono šalimis, įskaitant Turkiją, Moldovą ir Ukrainą. Be to, 4-ojoje Balkanų tinklo konferencijoje, kurią organizavo Kroatijos nacionalinis bankas, dalyvavo regiono nacionalinių ir komercinių bankų atstovai; šiuo renginiu prisidėta prie dalyvaujančių šalių keitimosi informacija ankstyvojo įspėjimo sistemoje ir šios sistemos veikimo. Galiausiai Komisija įgyvendino skaitmeninį Prištinos ir Tiranos techninį mokymą monetų analizės ir klasifikavimo klausimais.

·Ispanijos „Brigada de Investiación del Banco de España“ (BIBE) organizavo kovos su pinigų padirbinėjimu mokymo kursus Lotynų Amerikos šalių ekspertams, į kuriuos 2021 m. Montevidėjuje (Urugvajus) susirinko 13-os Lotynų Amerikos šalių valdžios institucijų atstovai, skatinant priemones, skirtas apsaugoti eurą nuo padirbinėjimo Lotynų Amerikos šalyse, kuriose tai potencialiai gali vykti. Šiuo veiksmu prisidėta prie kovos su pinigų padirbinėjimu nacionalinių centrinių biurų (NCB) steigimo ir veikimo dalyvaujančiose šalyse. Remiantis tokio paties formato ankstesnių mokymų rezultatais, toks NCB buvo įsteigtas Argentinoje.

4.Kiekybinių ir kokybinių rodiklių stebėsena

Reglamento (ES) 2021/840 12 straipsnio 2 dalyje nustatyta, kad šioje ataskaitoje turėtų būti atsižvelgiama į kiekybinius ir kokybinius programos „Pericles IV“ rodiklius. Metiniai šių rodiklių duomenys yra tokie:

1.Aptiktų padirbtų eurų skaičius (banknotų: 347 000 2021 m. / monetų: 195 082 2021 m.): šio rodiklio siektina reikšmė – kontroliuoti aptiktų padirbtų eurų (banknotų ir monetų) skaičių +/– 5 %, palyginti su 2014–2020 m. vidurkiu (671 000 / 174 112). Nors monetų skaičius yra artimas orientacinei ribai (+/– 5 %, t. y. siektina reikšmė), padirbtų banknotų skaičius yra mažesnis, nei manyta. Tai galima paaiškinti išoriniais veiksniais, pavyzdžiui, galimu dėl pandemijos nustatytų apribojimų poveikiu padirbtų banknotų apyvartai.